Mbi 1,100 të vdekur nga Ebola
OBSH-ja paralajmëron se përmasat e epidemisë së Ebolës në Afrikën Perëndimore janë nënvlerësuar jashtë mase
Organizata Botërore e Shëndetësisë thotë se numri i njerëzve që kanë vdekur nga Ebola në Afrikën Perëndimore ka arritur në 1,145. Agjencia e OKB-së thotë se të martën dhe të mërkurën e kësaj jave, ka marrë njoftime për 152 raste të reja të dyshuara dhe të konfirmuara të prekjes nga virusi. Në një deklaratë sot, OBSH-ja tha gjithashtu se 76 raste të tjera të vdekurish janë njoftuar gjatë së njëjtës periudhë, shumica në Liberi. Ndërkohë presidentja e organizatës ndërkombëtare Mjekët pa Kufij, Joanne Liu thotë se epidemia e Ebolës në Afrikën Perëndimore po përhapet më me shpejtësi nga ç’kanë mundësi punonjësit e ndihmave të përgjigjen. Zonja Liu tha se vendet e prekura duket sikur janë në gjendje lufte, për shkak të frikës nga virusi. Ajo parashikon gjithashtu se do të duhen rreth 6 muaj për ta vënë epideminë nën kontroll. Presidentja e organizatës Mjekët pa Kufij foli në Gjenevë sot, pas një udhëtimi 10 ditor në Afrikën Perëndimore dhe tha se Organizata Botërore e Shëndetësisë (OBSH) duhet të luajë rol më të ndjeshëm në menaxhimin e Krizës. Dje, OBSH-ja paralajmëroi se përmasat e epidemisë së Ebolës në Afrikën Perëndimore janë nënvlerësuar jashtë mase. Për t’u kujdesur për disa pacientë me Ebola në Liberinë e goditur rëndë nga sëmundja, organiazata Mjekët pa Kufij po ndërton një qendër të re për trajtimin nga Ebola. Përpjekjet e organizatës bamirëse po vlerësohen, por Martha Wesseh, një punonjëse sociale thotë se qeveria duhet t’i ndihmojë më shumë ata që janë goditur nga virusi. Dy kuti me ilaçin e Ebolës Zmapp mbërritën në Liberi nga Shtetet e Bashkuara të mërkurën. Dy mjekë liberianë do të trajtohen me këto ilaçe. Zyrtarët duhet të vendosin tani se cilët persona të tjerë do t’i marrin dozat e tjera të ilaçit, i cili është vështirë të sigurohet në sasi të mëdha. OBSH-ja tha se parashikon që epidemia të vazhdojë “për një kohë të konsiderueshme”. Nuk ka një kurë apo vaksinë deri tani për Ebolën.